**УРЕДБА**

**О САДРЖИНИ И НАЧИНУ ВОЂЕЊА ЕВИДЕНЦИЈЕ ПРИВРЕДНИХ СУБЈЕКАТА КОЈИ ОБАВЉАЈУ ОДРЕЂЕНУ КОМУНАЛНУ ДЕЛАТНОСТ**

**(„Службени гласник РСˮ, бр. 94/19)**

**Члан 1.**

Овом уредбом ближе се уређују садржина и начин вођења евиденције привредних субјеката који обављају одређену комуналну делатност (у даљем тексту: Евиденција).

**Члан 2.**

Евиденција садржи следеће податке о привредним субјектима који обављају одређену комуналну делатност (у даљем тексту: привредни субјекти):

1) редни број и датум уписа;

2) пословно име;

3) адресу седишта привредног субјекта и огранка, односно издвојеног места пословања (место, округ, општина, улица и број);

4) правну форму привредног субјекта (јавно предузеће, привредно друштво, предузетник или други привредни субјект);

5) матични број из надлежног регистра привредних субјеката;

6) назив комуналне делатности;

7) контакт податке (телефон, мејл адреса и др.);

8) датум промене података уписаних у Евиденцију;

9) број и датум оснивачког акта, број и датум одлуке скупштине јединице локалне самоуправе о начину обављања комуналне делатности, односно уговора о поверавању обављања комуналне делатности, у складу са законом којим се уређују комуналне делатности;

10) датум брисања привредног субјекта из Евиденције.

**Члан 3.**

Евиденцију води министарство надлежно за послове комуналних делатности (у даљем тексту: Министарство), у складу са законом којим се уређују комуналне делатности.

Евиденција се води у електронској форми као јединствена база података за привредне субјекте, односно за вршиоце комуналних делатности у складу са законом којим се уређују комуналне делатности и поџаконским актима донетим на основу тог закона.

Евиденцијом се врши упис и промена података из члана 2. тач. 2)-7) и тачка 9) ове уредбе, као и брисање привредних субјеката из Евиденције.

Евиденција се води према азбучном реду пословног имена привредних субјеката и врсти комуналне делатности коју привредни субјекти обављају.

**Члан 4.**

Привредни субјекти дужни су да Министарству доставе сваку промену података уписаних у Евиденцију у законом предвиђеном року.

**Члан 5.**

У случају престанка важења уговора о поверавању обављања комуналних делатности у складу са законом којим се уређују комуналне делатности, јединица локалне самоуправе дужна је да тај податак достави Министарству у року од пет дана од дана престанка важења тог уговора.

У случају брисања привредних субјеката из регистра који води Агенција за привредне регистре, Министарство поступа у складу са чланом 2. тачка 10) ове уредбе.

Брисање привредних субјеката из Евиденције врши се и у случају из става 1. овог члана.

**Члан 6.**

Подаци садржани у Евиденцији објављују се на интернет страници Министарства.

**Члан 7.**

Привредни субјекти дужни су да у року од шест месеци од дана ступања на снагу ове уредбе Министарству доставе податке из члана 2. тач. 2)-7) и тачка 9) ове уредбе.

**Члан 8.**

Ова уредба ступа на снагу осмог дана од дана објављивања у „Службеном гласнику Републике Србијеˮ, а примењује се по истеку шест месеци од дана ступања на снагу.